Thomas Jensen (S), 2013-06-11:
Det er Socialdemokraternes simple, men ambitiøse mål.
Målet er så vigtigt, at vi hverken sætter vores lid til revolution eller markedets usynlige kræfter, for vi ved, at kun ved at holde hovedet koldt og hjertet varmt og ved at bruge al brugbart værktøj er vores mål inden for rækkevidde.
Nu som i fremtiden er der vigtige opgaver, der skal løses, både i den private og offentlige sektor.
Biler skal repareres, huse skal energirenoveres, og der skal passes godt på vores ældre.
Regeringen lægger fundamentet for, at der nu og frem til 2020 kan komme helt op til 150.000 nye private arbejdspladser og 10.000 nye offentlige arbejdspladser, f.eks. inden for sundhed og uddannelse.
»Vækstplan DK« ligger i en naturlig forlængelse af regeringens mange tiltag for at skabe og bevare danske arbejdspladser.
Sammen gør vi det lettere at drive virksomhed og sikrer arbejdspladser i hele Danmark.
For Socialdemokraterne handler vækstplanen derfor først som sidst om at skabe arbejdspladser og give danskerne tilliden til fremtiden tilbage – tilliden til, at det arbejde, man har i dag, har man også i morgen, og tilliden til, at der er et nyt arbejde at få, hvis man mister det, man har.
Vi vil veksle arbejdsløshed til arbejde.
Vækstplanen har både et kort og et lidt længere sigt.
Her og nu skal vi skabe arbejdspladser, og så skal de danske virksomheder gøres parate til at stige på det økonomiske opsving, når det kommer.
Danmark er et lille land med en åben økonomi.
Vi kan hverken løbe et europæisk eller globalt opsving i gang alene, men vi kan bruge krisetider til at uddanne vores unge og opkvalificere voksne, styrke forskning og innovation og skabe gunstige rammer for virksomhederne, alt imens vi holder hånden under danske arbejdspladser.
Med vækstplanen gør vi vores ypperste for, at man, når man fremover på direktionsgangene skal beslutte, om den næste investering skal lægges ude eller hjemme, så vælger hjemme, hjemme i Danmark, vælger danske arbejdspladser.
Og med det her lovforslag sænker vi selskabsskatten, for ud over et højt uddannelsesniveau, god infrastruktur og et velfungerende velfærdssamfund, ser udenlandske investorer på skatteniveauet, når de overvejer, om de skal investere i Danmark, Sverige, Norge eller England.
Mit svar er: Nej.
En lidt lavere selskabsskat vil gøre det gunstigere for virksomhederne at investere frem for at spare op.
Vi sænker selskabsskatten gradvis, og vi gør det målrettet.
Vi sænker ikke selskabsskatten for dem, som har mest.
Vi sænker hverken selskabsskatten for bankerne eller de olieselskaber, der tjener penge på at udvinde vores fælles råstoffer i Nordsøen.
De får ikke del i lettelserne.
Vi giver målrettet Produktionsdanmark mulighed for at veksle lidt mere af deres overskud til investeringer, som skaber arbejdspladser, innovation og udvikling.
Lad mig slå det helt fast: Det bliver aldrig med Socialdemokraterne bag rattet, at vi indleder et race to the bottom på selskabsskatten; det løb agter vi ikke at deltage i.
Og når det kommer til selskabernes skattebetaling, er procenten selvfølgelig vigtig, men det, der også virkelig betyder noget for Danmark, er, at virksomhederne rent faktisk betaler den skat, de skal.
Udenlandske virksomheder nyder f.eks. godt af vores gode infrastruktur og høje uddannelsesniveau, og da vi ved, at hele 70 pct. af verdenshandelen foregår ved koncerninterne transaktioner, er det en stor udfordring at sikre, at de her interne handeler sker til markedspriser, som skal beskattes, ellers mister Danmark indtægter.
Derfor skal vi have en automatisk udveksling af oplysninger på tværs af landegrænser og mere åbenhed, så vi sikrer, at ingen kan skatteplanlægge sig uden om at bidrage til vores fælles velfærdssamfund.
Vi justerer også henstandsordningen, når familieejede virksomheder generationsskifter – den såkaldte arveafgift.
Når en virksomhed går i arv, skal der betales arveafgift på 15 pct., og det kan være omkostningstungt.
I nogle tilfælde kan det dræne en virksomhed for likviditet, arvingerne må så derfor sælge dele af virksomheden, og det kan koste arbejdspladser.
For at mindske risikoen for, at der sker sådan et likviditetsdræn, sørger vi for, at den henstandsordning, der kan vare helt op til 15 år, bliver til en lavere rente.
Det gør, at vi kan sikre os, at der ikke sker det her tab af arbejdspladser.
Så giver vi også 1 års forlængelse til den særlige rabatordning for konvertering af kapitalpensioner.
Her vil jeg gerne sende det klare signal til pensionsselskaberne, at de ikke skal stille forhindringer i vejen.
Vi udvider den med 1 år, sådan at man kan komme ind og sørge for, at kunderne kan få gavn af den her rabat på 2,7 pct. Afsluttende vil jeg sige, at der er et parti og en partileder, der for tiden er meget optaget af størrelse, og blottet for ydmyghed kalder han den her vækstplan for en fin lille plan.
Der vil jeg sige, at Socialdemokraterne aldrig kunne drømme om at bagatellisere, at vi med vækstplanen prioriterer mere end 90 mia. kr. til at styrke vilkårene for landets virksomheder.
Og til partilederen, der tågesnakker lidt om en fin lille plan, vil jeg sige: Hellere stor og vågen end lille og doven.
Socialdemokraterne kan støtte forslaget.